b'\n_START_ARTICLE_\nPesni\xc5\xa1ki viadukt\n_START_PARAGRAPH_\nPesni\xc5\xa1ki viadukt je nekdanji \xc5\xbeelezni\xc5\xa1ki viadukt, preko katerega je \xc5\xbeelezni\xc5\xa1ka proga med Mariborom in Gradcem pre\xc4\x8dila Pesni\xc5\xa1ko dolino severno od Maribora._NEWLINE_Pesni\xc5\xa1ki viadult se je gradil v sklopu odseka Ju\xc5\xbene \xc5\xbeeleznice med Gradcem in Celjem. Zaradi zamo\xc4\x8dvirjenosti Pesni\xc5\xa1ke doline so se jo odlo\xc4\x8dili premostiti z viaduktom. Gradnja pod nadzorom Carla von Ghege se je pri\xc4\x8dela spomladi 1844 in trajala dobri dve leti. Ope\xc4\x8dnati viadukt je stal na 66 stebrih, ki so temeljili na hrastovih pilotih. Za gradnjo naj bi porabili ve\xc4\x8d kot 2,8 milijona opek. Viadukt je bil visok 21 metrov in dolg 649 metrov, s \xc4\x8dimer je bil najdalj\xc5\xa1i premostitveni objekt na celotni trasi Ju\xc5\xbene \xc5\xbeeleznice med Dunajem in Trstom. Lokomotiva Stra\xc3\x9fengel ga je prvi\xc4\x8d preizkusila 2. maja 1846, ko je zapeljala iz Gradca \xc4\x8dez viadukt do takrat \xc5\xa1e nedokon\xc4\x8danega predora Po\xc4\x8dehova. Ko je bil le ta zgrajen, je 15. maja 1846 lokomotiva Ocean med neuradnim preizkusom odseka med Gradcem in Mariborom znova zapeljala \xc4\x8dezenj. Tako kot preostali odsek Gradec - Celje je bil tudi Pesni\xc5\xa1ki viadukt uradno odprt 2. junija 1846._NEWLINE_Komaj desetletje po odprtju viadukta so se \xc5\xbee pri\xc4\x8dele kazati te\xc5\xbeave zaradi slabe kvalitete ope\xc4\x8dnatega materiala. Ker bi bila gradnja novega viadukta predraga, so se ga odlo\xc4\x8dili zasuti. Poleti 1860 so tako po novozgrajenih tirih pri\xc4\x8deli dova\xc5\xbeati gramoz in do marca 1861 viadukt med mostom \xc4\x8dez reko Pesnico na severnem koncu ter nadvozom nad cesto Pesnica - Lenart na ju\xc5\xbenem koncu zasuli v nasip, po katerem \xc5\xbeelezni\xc5\xa1ka proga te\xc4\x8de \xc5\xa1e danes. Pribli\xc5\xbeno na sredini nasipa so naredili \xc5\xa1e prepust za potok \xc4\x8crnec.'